Gedig: Blink StefaansArgieffoto (Foto: Monikaa123, Pixabay) Johann de Lange ’n Haan soos Blink Stefaans se skop trek bloed, hy skrop & heers oor gans die werf. Hy laat die ander hane eierdans. Met die son bo die oker bakkrans trap sy geel geskubde pote elke lê-hen op die werf. ’n Haan soos Blink Stefaans kloek op die perdestal se onderdeur, sý toringtrans, loods ’n klaroengeskal wat oor sy domein wegsterf. Hy laat die ander hane eierdans. Sy bloedrooi kam & lelle, die kobaltglans van sy stertvere, & sy strooiblonde kraag is oorgeërf. ’n Haan soos Blink Stefaans vlam sweisblou & bronsgroen in die oggendglans; sy kraai, soos ystergoed, kerf tot in die dag se nerf. Hy laat die ander hane eierdans. Blink Stefaans, is dit jý wat so hans die dagbreek keelaf sny & die ouwerf verf? ’n Haan soos Blink Stefaans laat die ander hoenderhane eierdans. Uit: ’n Hunkering se grein Uitgewer: Human & Rousseau Prys: R175-00* *Prys onderhewig aan verandering Koop die boek nou by Graffiti Boeke